CELEX: 
Language: da
Date: 2020-12-16 00:00:00
Title: KOMMISSIONENS DELEGEREDE FORORDNING (EU) …/… om ændring af bilag I til Europa-Parlamentets og Rådets forordning (EU) 2019/1021 om persistente organiske miljøgifte for så vidt angår pentachlorphenol og salte og estere heraf

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Forordning (EU) 2019/1021 ("POP-forordningen") har til formål at beskytte menneskers sundhed og miljøet mod persistente organiske miljøgifte ("POP") ved at forbyde, hurtigst muligt udfase eller begrænse fremstilling, markedsføring og anvendelse af stoffer, der er omfattet af Stockholmkonventionen, jf. forordningens artikel 1.
            
            
               Pentachlorphenol (PCP) og salte og estere heraf er opført i bilag I til POP-forordningen uden en grænseværdi for utilsigtet sporforurening. PCP blev hovedsageligt anvendt i EU som pesticid. På tidspunktet for opførelsen i POP-forordningen blev det vurderet, at der ikke var behov for nogen grænseværdi, fordi det ikke kunne forventes, at PCP ville forekomme i blandinger og artikler. Kommissionen, Det Europæiske Kemikalieagentur (ECHA) og visse myndigheder i medlemsstaterne, der er ansvarlige for POP-forordningen, har for nylig modtaget forespørgsler vedrørende en grænseværdi for forekomsten af PCP i artikler. Sådanne forespørgsler synes at være knyttet til forekomsten i genanvendt flis til produktion af træpaneler og i importerede tekstiler. Den manglende specifikke grænseværdi for utilsigtet sporforurening fører til retlig usikkerhed, idet interessenterne ikke ved, om en grænseværdi finder anvendelse, eller hvilken størrelse denne har. En manglende grænseværdi ville blive fortolket, som om detektionsgrænsen finder anvendelse, hvilket ville være så lavt, at det i visse tilfælde ville skabe problemer, f.eks. ved at forhindre markedsføring af artikler, der er fremstillet af genanvendt flis.
            
            
               I betragtning af de foreliggende oplysninger vurderes fastsættelsen af en grænseværdi for tilstedeværelsen af PCP som utilsigtet sporforurening i stoffer, blandinger og artikler som hensigtsmæssig. En sådan grænseværdi for utilsigtet sporforurening vil præcisere den retlige situation og lette håndhævelsen. 
            
            
               På grundlag af de tilgængelige oplysninger bør grænseværdien fastsættes til 5 mg/kg (0,0005 vægtprocent) for tilstedeværelsen af PCP som utilsigtet sporforurening i stoffer, blandinger og artikler.
            
            
               2.HØRINGER FORUD FOR RETSAKTENS VEDTAGELSE
            
            
               Ændringsforslaget blev drøftet med en ekspertgruppe ("POP CA-mødet") den 9. juni 2020 og den 24. november 2020, og gruppens bemærkninger blev taget i betragtning. Gruppen består af repræsentanter for alle relevante interessenter, dvs. for medlemsstaterne, Det Europæiske Kemikalieagentur, den kemiske industri og civilsamfundet.
            
            
               Der blev gennemført en offentlig høring om udkastet til retsakt fra den 1. til den 29. september 2020. Alle kommentarer, der blev modtaget, støttede ændringen.
            
            
               3.JURIDISKE ASPEKTER AF DEN DELEGEREDE RETSAKT
            
            
               Den delegerede retsakt ændrer registreringen af pentachlorphenol og salte og estere heraf i bilag I til forordning (EU) 2019/1021 med henblik på at tilpasse den til den videnskabelige og tekniske udvikling. Retsgrundlaget for den foreslåede delegerede retsakt er artikel 15, stk. 1, i forordning (EU) 2019/1021. 
            
            
               KOMMISSIONENS DELEGEREDE FORORDNING (EU) …/…
            
            
               af 16.12.2020
            
            
               om ændring af bilag I til Europa-Parlamentets og Rådets forordning (EU) 2019/1021 om persistente organiske miljøgifte for så vidt angår pentachlorphenol og salte og estere heraf
            
            
               (EØS-relevant tekst)
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) 2019/1021 af 20. juni 2019 om persistente organiske miljøgifte
                  1
               , særlig artikel 15, stk. 1, og
            
            
               ud fra følgende betragtninger:
            
         
         
            
               (1)Ved forordning (EU) 2019/1021 gennemføres Unionens forpligtelser i henhold til Stockholmkonventionen om persistente organiske miljøgifte
                  2
                og i henhold til protokollen til 1979-konventionen om grænseoverskridende luftforurening over store afstande om persistente organiske miljøgifte
                  3
               .
            
            
               (2)I henhold til artikel 3, stk. 1, i forordning (EU) 2019/1021 er fremstilling, markedsføring og anvendelse af stoffer, såvel alene som i blandinger eller i artikler, som er opført forordningens bilag I, forbudt, for så vidt andet ikke er bestemt i dennes artikel 4.
            
            
               (3)Pentachlorphenol (PCP) og salte og estere heraf er opført i bilag I til forordning (EU) 2019/1021 uden en grænseværdi for utilsigtet sporforurening.
            
            
               (4)Ved artikel 15, stk. 1 i forordning (EU) 2019/1021 tillægges Kommissionen beføjelse til at vedtage delegerede retsakter med henblik på at ændre eksisterende registreringer i bilag I for at tilpasse dem til den videnskabelige og tekniske udvikling. 
            
            
               (5)Kommissionen har fastsat tilstedeværelsen af pentachlorphenol og salte og estere heraf som en urenhed i visse artikler, herunder importerede tekstiler og genanvendt flis til fremstilling af træpaneler. 
            
            
               (6)For at gøre det muligt fortsat at genanvende flis og for at lette håndhævelsen bør der fastsættes en grænseværdi for utilsigtet sporforurening på 5 mg/kg (0,0005 vægtprocent) for pentachlorphenol og salte og estere heraf.
            
            
               (7)Forordning (EU) 2019/1021 bør derfor ændres —
            
            
               VEDTAGET DENNE FORORDNING:
            
            
               Artikel 1
            
            
               Bilag I til forordning (EU) 2019/1021 ændres som anført i bilaget til nærværende forordning.
            
            
               Artikel 2
            
            
               Denne forordning træder i kraft på tyvendedagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 16.12.2020.
            
            
               
                     På Kommissionens vegne
               
               
                     Formand
                     Ursula VON DER LEYEN
               
               
            
         
         
            
                  
                     (1)
                  
                        EUT L 169 af 25.6.2019, s. 45. 
               
               
                  
                     (2)
                  
                        EUT L 209 af 31.7.2006, s. 3.
               
               
                  
                     (3)
                  
                        EUT L 81 af 19.3.2004, s. 37.
               
            
      
    ---documentbreak--- 
      
         
         
            
               BILAG 
            
            
               I del A i bilag I til forordning (EU) 2019/1021 i fjerde kolonne ("Specifik undtagelse vedrørende anvendelse som mellemprodukt eller andre præciseringer") for registreringen af pentachlorphenol og salte og estere heraf tilføjes følgende:
            
            
               "Artikel 4, stk. 1, litra b), anvendes på koncentrationer af pentachlorphenol og salte og estere heraf på 5 mg/kg (0,0005 vægtprocent) eller derunder, hvor de er til stede i stoffer, blandinger eller artikler."